Wonderwerkbaba tydens sikloon in mangoboom geboreAmelia en haar wonderwerkbaba Sara wat in ŉ veselperskeboom gebore is tydens sikloon Idai (Foto: Unicef Mosambiek/2019/Javier Rodriguez) ŉ Vrou wie se huis in die vloede van sikloon Idai verwoes is, het in ŉ veselperskeboom geboorte geskenk aan ŉ babadogtertjie. Amélia, ŉ enkelma, het met haar tweejarige seuntjie in die boom geklim toe die vloedwater begin styg het. “Ek het geen ander keuse gehad as om in die boom te klim nie. Ek was alleen saam met my seuntjie. En toe het die pyn begin en daar was niemand om my te help nie,” het sy aan die Verenigde Nasies se Kinderfonds (Unicef) gesê. “Binne ŉ paar uur is my dogtertjie Sara in die veselperskeboom gebore. Ek was heeltemal alleen saam met Sara en my seuntjie.” Die gesin het meer as twee dae lank in die boom gebly en aan takke vasgeklou totdat die vloedwater begin sak het en bure hulle kon help. Hulle bly nou in ŉ behuisingsentrum in Dombe. Sikloon Idai het die suidelike deel van Afrika in Maart getref. Meer as 900 persone is in Mosambiek, Zimbabwe en Malawi dood en dié getal sal nog waarskynlik toeneem terwyl gemeenskappe sukkel om siektes soos cholera onder beheer te bring. Minstens 128 000 persone is slegs in Mosambiek dakloos gelaat.